คุมเบิกจ่ายท้องถิ่นผ่านอิเล็กทรอนิกส์
คลังขยายเบิกจ่ายงบประมาณผ่านอิเล็กทรอนิกส์ เชื่อมระบบขององค์กรปกครองท้องถิ่น
13 พ.ค. 2553

คลังขยายเบิกจ่ายงบประมาณผ่านอิเล็กทรอนิกส์ เชื่อมระบบขององค์กรปกครองท้องถิ่น
นพ.พฤฒิชัย ดำรงรัตน์ รมช.คลัง เปิดเผยว่า คณะรัฐมนตรี (ครม.) ได้เห็นชอบการดำเนินการเชื่อมโยงระบบบริหารบัญชีอิเล็กทรอนิกส์ระดับท้องถิ่น เข้าสู่ระบบการคลังอิเล็กทรอนิกส์ (จีเอฟเอ็มไอเอส) ของประเทศ เพื่อให้ครอบคลุมการเบิกจ่ายขององค์กรปกครองส่วนท้องถิ่น (อปท.) โดยมอบให้กรมบัญชีกลางดำเนินการ เพื่อให้สามารถบริหารจัดการด้านงบ ประมาณของประเทศได้อย่างกว้างขวางยิ่งขึ้น ซึ่งระบบดังกล่าวได้ดำเนินการเสร็จสมบูรณ์แล้ว 
ทั้งนี้ ในปีงบประมาณ 2553 เป็น|ระยะแรกได้เริ่มทดลองระบบกับจังหวัดนำร่องที่มีความพร้อม 3 จังหวัด คือ จ.ระยอง ฉะเชิงเทรา และสมุทรสาคร เพื่อจะได้ทราบว่าพบปัญหาอุปสรรคในขั้นตอนการปฏิบัติงานจริงหรือไม่ และหาแนวทางปรับปรุงแก้ไขได้ก่อนปฏิบัติงานจริงทั่วประเทศ
นพ.พฤฒิชัย กล่าวว่า การเชื่อมโยงระบบดังกล่าวจะทำให้รัฐบาลสามารถโอนเงินงบประมาณสู่ อปท.ต่างๆ ทั้งประเทศกว่า 8,000 แห่งโดยตรง สามารถแสดงรายงานการเงินการคลังของประเทศในภาพรวม และเป็นเครื่องมือสำคัญในการกำหนดนโยบายด้านเศรษฐกิจของประเทศลงถึงระดับภูมิภาคได้อย่างมีประสิทธิภาพและโปร่งใส 
“งบประมาณของท้องถิ่นที่มีจำนวนมาก โดยในปี 2554 มีถึง 4.3 แสนล้านบาท ซึ่งที่ผ่านมามีการเบิกจ่ายที่ล่าช้า งานซ้ำซ้อน ยากในการติดตามและตรวจสอบ บ่อยครั้งที่ขาดความโปร่งใส ซึ่งระบบงานใหม่ถือว่าเป็นการยกเครื่องการเบิกจ่ายครั้งใหญ่ของประเทศ” นพ.พฤฒิชัย กล่าว